**Podatki o portalu Fran in praktične vaje za rabo v šoli**

[**www.fran.si**](http://www.fran.si)

**Vsebina in obseg Frana**

* **591.532 slovarskih sestavkov**
* 31 slovarjev: splošni slovarji, npr. Slovar slovenskega knjižnega jezika, Slovenski pravopis, Slovar novejšega besedja, Slovar slovenskih frazemov, etimološki slovar, zgodovinski, terminološki, narečni slovarji
* lingvistični atlas
* jezikovno in terminološko svetovanje
* portal slovenskih slovnic in pravopisov
* povezava na druge jezikovne vire, npr. Gigafida, Kres, Gos, Nova beseda, Besedišče, Termania
* E-gradiva

**Iskanje na Franu**

* **Enostavno iskanje** omogoča hitro poizvedbo iskane besede po vseh slovarjih, jezikovnem atlasu in svetovalnicah hkrati.
* **Napredno iskanje** omogoča zahtevnejše poizvedbe in poišče besedo v izbranem slovarju oz. več izbranih slovarjih ali po posameznih strukturnih elementih v slovarjih, npr. iztočnica, razlaga, zgled, tujejezični ustreznik, terminologija, frazeologija ipd.
* **Iskanje z nadomestnimi znaki** omogoča iskanje besed, besednih oblik, besednih družin, besednih zvez ipd. v osnovnem oz. naprednem iskanju:

**\*** nadomešča poljubno zaporedje znakov

**?** nadomešča en sam znak

**»«** označuje iskanje besednih zvez

**~** omogoča iskanje besed, ki so v slovarskem sestavku blizu skupaj (s številko za tildo omejimo, kolikšna je lahko največja razdalja med iskanimi besedami)

* **Iskanje posebnih znakov** omogoča omejitev iskanja na posebne znake (npr. ®), naglasna oz. izgovorna znamenja (npr. á, u̯), črke z diakritičnimi znamenji (npr. å), ločila (npr. !) ipd.; prikličemo jih s klikom na ikono tipkovnice v osnovnem oz. naprednem iskanju.

**Prikaz rezultatov na Franu**

* **Modri klikljivi oblački** v navigacijskem oknuprikažejo število zadetkov iskanja v iztočnicah in podiztočnicah.
* **Zeleni klikljivi oblački** v navigacijskem oknu prikažejo število zadetkov iskanja zunaj iztočnic in podiztočnic, npr. v razlagah, zgledih, pojasnilih.
* **Razvrščanje** iskalnih zadetkov: po iztočnicah (privzeta nastavitev), po slovarjih ali po abecedi (le v okviru posameznega izbranega slovarja).

**Kopiranje in tiskanje**

* Za **kopiranje** slovarskih sestavkov kliknemo na ikono za kopiranje.
* Za **tiskanje** slovarskih sestavkov ali seznama iztočnic oz. podiztočnic kliknemo na zavihek Tiskanje.

**Interaktivnost Frana z uporabniki**

* Predlagajte nove slovenske ustreznice in glasujte zanje.
* Sporočite popravek oz. dopolnitev slovarskega sestavka.

**Vaje**

* Zanima me vse o besedi **hiša**. Kaj vse lahko izvem o tej besedi na **Franu**?
* Zanima me, kako se pravilno napiše beseda **fitnes**.Kaj o tem pravi **Fran**?
* Zanimajo me nove besede v slovenščini, npr. raba besed, kot so **selfie**, **brexit**, **skike**, **facebook, start up.** Ali jih **Fran** vključuje?
* Nisem prepričan, kako se pravilno sklanja beseda **pljuča**? Kako si lahko pomagam s **Franom**?
* Rešujem križanko in mi v besedi **hr­\_ ica** manjka ena črka. Mi lahko pri tem pomaga **Fran**?
* Delam raziskavo o publicizmih in bi rad ugotovil, katere besede so v knjižni slovenščini označene z oznako **publicistično**. Kako bi to poizvedbo opravil s **Franom**?
* Sem v dilemi, kako pravilno s simbolom napisati **stopinje Celzija**. Bi si lahko pomagal s **Franom**?
* Besedo **stoodstotni** bi rad zapisal s števko in znakom za odstotke. Mi lahko pri tem pomaga **Fran**?
* Zanima me izvor frazemov **imeti maslo na glavi**, **preč priti, biti za leseno žlico, zabit kot vol** Ali **Fran** pozna njun izvor?
* V **pravopisnih pravilih** bi se rad poučil o pisanju vejice, pa nimam pri sebi pravopisnega priročnika. Je morda na **Franu**?
* Pišem seminarsko nalogo o **Vodnikovi slovnici**. To slovnico bi si rad tudi ogledal, pa iz tujine nimam dostopa do nje. Ali **Fran** ve kaj o tem?
* V šoli mi je učiteljica označila besedo **starš**, ker sem jo uporabil v ednini? Je beseda **starši** le množinski samostalnik? Kaj o tem ve **Fran**?
* V besedilu sem videl napisani okrajšavi **.doc**, .**pdf**. Ali tak tip okrajšav v slovenščini obstaja? Jih **Fran** pozna?
* Kako se izgovori končni l v imenu **Gal**? Kako poiščem izgovarjavo besed na **Franu**?
* Slišal sem, da so v SSKJ tudi citati nekaterih znanih slovenskih literatov. Bi **Fran** lahko našel npr. citate **Prežihovega Voranca**?
* Zanima me, kaj slovenski priročniki določajo o tvorjenju besed iz angleške kratice? Kako si lahko pomagam s **Franom?**
* V letu 2016 so v povezavi z ameriškimi volitvami pogosto uporabljali oznako post-truth era. Ali beseda obstaja v slovenščini? Jo najdem na **Franu**?
* Zelo rad smučam. Poznam izraze, kot so *spine, kink rail, ollie.* Ali so v slovenščini zanje drugi izrazi? Kje najdem nasvet na **Franu**?
* Zakaj mi urejevalnik besedila podčrtuje besedo glodalec. Kaj o tem pravi **Fran**?
* Na **Franu** najdemo tako zapis Filadelfija kot Philadelphia. Zakaj?

Pripravili *doc. dr. Nataša Jakop in doc. dr. Mateja Jemec Tomazin*.